**ג'וּלִיאַן אַסַאנְג'** (באנגלית: **Julian Assange**; נולד ב-3 ביולי 1971) הוא עיתונאי ואקטיביסט רשת אוסטרלי, הידוע כמייסד, הדובר והעורך הראשי של אתר "ויקיליקס", המפרסם נתונים שנשלחו או הודלפו אל מערכת האתר בעילום שם. קהילת המודיעין האמריקאית האשימה את אסאנג' בדוח לא-מסווג בינואר 2017 עם "ביטחון גבוה" ששיתף פעולה עם ממשלת רוסיה בפרסום המיילים הגנובים במסגרת ההתערבות הרוסית בבחירות.

בשנת 2017 נבחר על ידי ה"טיים מגזין" כאחד ממאה האנשים המשפיעים בעולם.

ב-11 באפריל 2019, לאחר שבע שנים שבהן קיבל מחסה בשגרירות אקוודור בלונדון, ובעקבות פעילות מדינית של ארצות הברית, הוסרה חסינותו, ואסאנג' נעצר בידי משטרת בריטניה, ונידון לחמישים ימי מאסר באשמת בהפרת תנאי השחרור בערבות ממערכת המשפט בשוודיה אשר ביקשו להסגירו בגין אישום של אונס.

ב-4 בינואר 2021 החליטה שופטת בית המשפט הבריטי ואנסה ברייטסטר שלא להסגיר את אסאנג' לארצות הברית. יומיים אחר כך, בעתירה מטעם ממשלת ארצות הברית, קבעה השופטת שהוא לא יוכל לצאת בערבות.

ביוגרפיה
--------

אסאנג' נולד בטאונסוויל, קווינסלנד לכריסטין, אמנית חזותית וג'ון, בנאי ופציפיסט. הזוג נפרד בטרם אסאנג' נולד. כשהיה בן שנה, אמו נישאה לריצ'רד ברט אסאנג', שחקן שהיה בבעלותו תיאטרון קטן. הזוג התגרש ב-1979. לאחר מכן כריסטין החלה לצאת עם ליף מינל, אשר היה חבר בכת האוסטרלית "המשפחה". לזוג נולד בן והם נפרדו ב-1982. אסאנג' נדד רבות בילדות וגר בלמעלה מ-30 ערים באוסטרליה. כאשר היה נער עבר עם אמו ואחיו למחצה למלבורן. ב-1994 החל אסאנג' ללמוד פיזיקה, מתמטיקה, ותכנות מחשבים באוניברסיטת קווינסלנד אך פרש באמצע. ב-2003, שב ללמוד באוניברסיטת מלבורן אך שוב לא סיים את לימודיו.

אסאנג' נהג להתגורר במספר מדינות ותיאר בפני כתבים כיצד הוא כל הזמן נע ממקום למקום. הוא נהג לערוך הופעות פומביות ובלתי צפויות בנושא חופש העיתונות, צנזורה ועיתונאות חוקרת.

ויקיליקס
--------

בשנת 2006 ייסד אסאנג' את "ויקיליקס" ושימש חבר בוועדה המייעצת לאתר. בתוקף תפקידו הוא משך תשומת לב רבה כמי שהפיץ מסמכים מסווגים המתארים את מעורבותה של ארצות הברית במלחמות בעיראק ובאפגניסטן, וכן כמי שאחראי להדלפות של המברקים הדיפלומטיים האמריקאיים בנובמבר 2010.

אסאנג' זכה במספר פרסי הצטיינות עיתונאיים על עבודתו באתר ויקיליקס.

בשנת 2013 יצא הסרט "הרשות החמישית", המתאר את סיפורו של ג'וליאן אסאנג' ואתר ההדלפות "ויקיליקס" ואת מעורבות ארצות הברית במלחמות בעיראק ובאפגניסטן.

בשנת 2014 יצא לאור ספרו "When Google Met Wikileaks", העוסק בפגישתו ביוני 2011 עם אריק שמידט, שפרש מתפקיד מנכ"ל גוגל.

הסתבכויות עם החוק
-----------------

ב-1987, החל אסאנג' לפרוץ למחשבים תחת הכינוי "מנדקס". לאחר מכן הוא הצטרף לשני פורצים נוספים והם קראו לעצמם "חתרנים בינלאומיים". באותה תקופה הוא פרץ לפנטגון, מחלקת ההגנה של ארצות הברית, צי ארצות הברית, נאס"א, לוקהיד מרטין, מוטורולה, פנסוניק, האוניברסיטה הלאומית של אוסטרליה, אוניברסיטת סטנפורד ועוד.

בספטמבר 1991, נתפס כאשר פרץ לתאגיד התקשורת הקנדי, נורטל. המשטרה הפדרלית של אוסטרליה ציתתה לקו הטלפון שלו (הוא השתמש במודם) והוא הואשם בשימוש ב-31 חשבונות שדרכם הוא פרץ. הוא נקנס ב-2,100$ ושוחרר על התנהגות טובה, עקב כך שלא הייתה לו כוונת זדון.

ב-8 בדצמבר 2010 הוא הסגיר את עצמו לסקוטלנד יארד, כשבוע לאחר שהוצא נגדו צו מעצר בינלאומי על ידי האינטרפול, לאחר ששתי נשים הגישו נגדו תלונה על אונס בשוודיה. הוא שוחרר בערבות, ולאחר כשנה וחצי במעצר בית, ב-2012, פסק בית המשפט העליון בממלכה המאוחדת כי יש להסגירו לשוודיה.

ב-19 ביוני 2012 הסתגר אסאנג' בשגרירות אקוודור בבריטניה. באוגוסט 2012, לאחר שגורמי ממשל בריטיים איימו לפרוץ למתחם השגרירות כדי לתפסו, הודיעה אקוודור כי היא מעניקה לו מקלט מדיני. הענקת המקלט מנעה ממשטרת בריטניה לעצור את אסאנג' כל עוד שהה במתחם השגרירות. אסאנג' נאם לציבור ולאמצעי תקשורת ממרפסת השגרירות, וקרא לנשיא ארצות הברית ברק אובמה להפסיק את ציד המכשפות נגד ויקיליקס. מחלקת המשפטים של ארצות הברית אכן פתחה בהליכים פליליים נגד אסאנג' בשל הדלפות "ויקיליקס".

ב-11 באפריל 2019, ממשלו של לנין מורנו, נשיא אקוודור מאז 2017, סירב להמשיך לספק לאסאנג' מקלט, והוא נעצר על ידי משטרת בריטניה בשגרירות. ב-1 במאי גזר עליו בית משפט בריטי עונש מאסר של 50 שבועות, על ששבע שנים קודם לכן הפר את תנאי שחרורו בערבות כשנמלט לשגרירות אקוודור. שוודיה ביקשה את הסגרתו בגין החשד באונס.

חייו האישיים
------------

ב-1989 נישא אסאנג' לאישה בשם טרסה, ונולד להם בן בשם דניאל. הבן עובד כיום כמעצב תוכנה. לאחר פרידתם, החלו מריבות על המשמורת על הילד, בעיקר משום שאסאנג' היה המטפל העיקרי שלו בילדותו. כיום מתגורר דניאל עם אמו בצרפת. אסאנג' פנה לנשיא צרפת פרנסואה הולנד במכתב פתוח, שבו ביקש להגן עליהם היות שהם מקבלים הטרדות ואיומים על חייהם, והדבר מאלץ אותם פעמים רבות לשנות את זהותם.

ראו גם
------

* צ'לסי מאנינג
* דליפת מסמכי התכתובות הדיפלומטיות של ארצות הברית

קישורים חיצוניים
----------------

ויקישיתוף מדיה וקבצים בנושא **ג'וליאן אסאנג'** בוויקישיתוף
* ג'וליאן אסאנג', ברשת החברתית אקס (טוויטר)
* ג'וליאן אסאנג', ברשת החברתית Goodreads
* כתבי ג'וליאן אסאנג' בפרויקט גוטנברג (באנגלית)
* ג'וליאן אסאנג', באתר אנציקלופדיה בריטניקה (באנגלית)
* ארז מיכאלי‏, ספיריטס: ג'וליאן אסאנג', באתר וואלה!‏, 19 בפברואר 2014
* עומר כביר, "אני לא מתחרט על החשיפות של וויקיליקס", באתר כלכליסט, 21 בפברואר 2016
* גיא אלסטר‏, חידת ויקיליקס: חושף השחיתויות שהפך לבובה נלעגת של פוטין, באתר וואלה!‏, 27 באוקטובר 2016
* אתר למנויים בלבד רונן ברגמן, "אני אוהב לירוק לצלחת של השליטים", באתר "ידיעות אחרונות", 13 באפריל 2019

הערות שוליים
------------

1. ↑  Jack Goldsmith, Julian Assange: The World’s 100 Most Influential People, Time, ‏גיליון ה-1–8 במאי, 2017
2. ↑  תיעוד: מעצרו של מייסד ויקיליקס בלונדון, ערוץ 7
3. ↑  אסאנג' נעצר על הפרת תנאי שחרור בערבות (בי בי סי, באנגלית)
4. ↑  אסאנג' לא יוסגר לארצות הברית, 4, בינואר 2021 (אתר ערוץ סי אן אן, באנגלית)
5. ↑  אפשרות שחרור בערבות נמנע מג'וליאן אסאנג' בבית המשפט בבריטניה (אתר ערוץ סי אן אן, באנגלית)
6. ↑  הרשות החמישית (2013) – סרטים, באתר www.sratim.co.il
7. ↑  אתר למנויים בלבד יובל דרור, ויקיליקס נגד גוגל: מה קורה כשג'וליאן אסאנג' מתעצבן, באתר הארץ, 28 באוקטובר 2014
8. ↑  קתרין בנהולד, מייסד ויקיליקס ג'וליאן אסאנג' מעורר מחלוקת גם בשאלת האונס, באתר הארץ, 31 בדצמבר 2010
9. ↑  מייסד אתר ויקיליקס: "לשים קץ לציד המכשפות נגדנו", באתר TheMarker‏, 19 באוגוסט 2012
10. ↑  Sources: US prepares charges to seek arrest of WikiLeaks' Julian Assange,‏ CNN,‏ 20 באפריל 2017
11. ↑  מערכת ישראל היום, מייסד ויקיליקס ג'וליאן אסאנג' נעצר בלונדון, באתר ישראל היום, 11 באפריל 2019
12. ↑  עונש מאסר למייסד ויקיליקס ג'וליאן אסאנג', באתר ynet, 1 במאי 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007528551205171
* BIBSYS: 11025515
* BNC: 000760459
* BNE: XX5065368
* BnF: cb16509964r (data)
* CANTIC: a11314175
* CiNii: DA17592243
* GND: 143399217
* ICCU: MODV647007
* ISNI: 0000 0001 1883 6955
* LCCN: n98037452
* MusicBrainz: 6b5e6501-4753-4894-9009-0e6984767b4e
* NDL: 01222945
* NKC: jo2012686145
* NLA: 49788708
* NLK: KAC201410996
* NLP: a0000002803802
* NSK: 000590366
* NTA: 333489721
* RERO: 02-A018641516
* SELIBR: 341433
* SUDOC: 150927215
* Trove: 1497040
* VIAF: 168093721
* WorldCat: lccn-n98037452

 |